Občina Idrija na podlagi Pravilnika o sofinanciranju programov in projektov društev na področju turizma v Občini Idrija (Uradni list RS, št. 16/17) in Odloka o proračunu Občine Idrija za leto 2026 (Uradni list RS, št. 3/25 in 70/25) objavlja

# JAVNI RAZPIS ZA SOFINANCIRANJE PROGRAMOV IN PROJEKTOV DRUŠTEV

# NA PODROČJU TURIZMA V OBČINI IDRIJA ZA LETO 2026

**I. Predmet in cilj javnega razpisa**

Predmet javnega razpisa je sofinanciranje programov in projektov društev na področju turizma za leto 2026, ki prispevajo k promociji Občine Idrija v lokalnem in mednarodnem okolju ter pomenijo obogatitev turistične ponudbe občine.

Cilj razpisa je omogočiti izvedbo posamičnih aktivnosti ali zaokroženih programskih enot turističnega značaja, ki so v celoti dostopne javnosti in jim ni možno pripisati pretežno komercialnega pomena.

**II. Upravičenci**

Na razpis se lahko prijavijo društva, ki:

* imajo sedež in delujejo na območju občine Idrija,
* delujejo na področju turizma ali pa s projekti izkazujejo aktivnosti na področju turizma,
* aktivno delujejo najmanj eno leto.

**III. Splošni pogoji**

Pravico do sofinanciranja programov in projektov društev na področju turizma imajo društva, ki izpolnjujejo naslednje pogoje:

* so registrirana skladno z veljavnim Zakonom o društvih,
* imajo zagotovljene materialne, prostorske, kadrovske in organizacijske pogoje za uresničevanje prijavljenih programov in projektov,
* za iste upravičene stroške niso prejeli sredstev iz drugih proračunskih virov Občine Idrija.

**IV. Višina razpoložljivih sredstev**

Višina sredstev, namenjenih za sofinanciranje programov in projektov društev na področju turizma v letu 2026, je **11.000,00 EUR.** Posamezno društvo lahko v okviru razpisa prijavi program in do največ 3 projekte oziroma prireditve.

Sredstva so zagotovljena na proračunski postavki 1314031.

**V. Upravičeni stroški**

* Stroški, povezani z izvedbo projektov in programa, morajo nastati v obdobju priprave in izvedbe projektov od 1. 12. 2025 do 30. 11. 2026. Sofinancira se do 80 % upravičenih stroškov.
* Na projektih so upravičeni stroški le tisti, za katere je iz dokazil (računov, pogodb, promocijskega materiala, objav v medijih, fotografij) razvidna povezava z izvedenim projektom. Kot upravičen strošek se štejejo samo dejansko nastali in plačani stroški z dokazili o plačilu.
* Stroški dela članov društva ter stroški, ki nastanejo pri prenosu organizacije in izvedbe projektov na drugo pravno osebo, predstavljajo neupravičen strošek, ki ga Občina Idrija ne sofinancira.

**V. Merila za dodelitev sredstev**

Programi in projekti društev se ocenjujejo v skladu s Pravilnikom. Odobrena vrednost sredstev za posamezen projekt ali program je odvisna od števila točk, ki jih bo vlagatelj dobil glede na kakovost projektne prijave, in vrednosti točke. Vrednost točke bo določena tako, da se bo višina razpoložljivih sredstev delila s seštevkom vseh ocen vlagateljev. Odobrena vrednost zaprošenih sredstev posameznega prijavitelja bo določena tako, da se bo njegovo število točk pomnožilo z vrednostjo točke.

Pri izboru za sofinanciranje programov in projektov na področju turizma bo strokovna komisija upoštevala naslednja merila:

1. Merila za vrednotenje **programov**:

|  |  |
| --- | --- |
| Elementi za vrednotenje: | Maksimalno število točk |
| 1. Delovanje in izvajanje aktivnosti v okviru Geoparka Idrija | 20 |
| 1. Vključevanje v prireditve in projekte občinskega pomena | 10 |

1. Merila za vrednotenje **projektov**:

|  |  |
| --- | --- |
| Elementi za vrednotenje: | Maksimalno število točk |
| 1. Organizacija in izvedba osrednje prireditve, tudi z mednarodno udeležbo | 20 |
| 1. Organizacija in izvedba manjše prireditve | 5 |
| 1. Ohranjanje kulturne dediščine | 5 |
| 1. Ohranjanje naravne dediščine | 5 |
| 1. Oblikovanje nove turistične ponudbe lokalnega območja | 5 |
| 1. Nadgradnja obstoječe turistične ponudbe lokalnega območja | 5 |
| 1. Sodelovanje z izobraževalnimi ustanovami | 5 |
| 1. Delo z mladimi | 5 |
| 1. Strokovno izobraževanje članov | 5 |
| Promocijska, informativna in trženjska dejavnost | 10 |

Vsebine, prijavljene v programski sklop, se ne smejo podvojiti v projektnem in obratno.

**VI. Razpisna dokumentacija**

Prijava na javni razpis mora biti izdelana izključno na obrazcih, ki so sestavni del razpisne dokumentacije. Prijava mora vsebovati vse zahtevane priloge oziroma dokazila, ki so navedena v razpisnem obrazcu.

Razpisna dokumentacija za prijavo na razpis je od dneva te objave do izteka prijavnega roka dosegljiva na spletni strani Občine Idrija [www.idrija.si](http://www.idrija.si) ali pa jo zainteresirani lahko dvignejo v glavni pisarni Občine Idrija.

**VII. Rok in način prijave**

Prijavo z vsemi prilogami v zaprti ovojnici pošljite na naslov: **Občina Idrija, Mestni trg 1, 5280 Idrija** ali osebno oddajtev **glavni pisarni Občine Idrija** z oznako **»JAVNI RAZPIS – TURIZEM 2026 – NE ODPIRAJ«** do vključno **9. 3. 2026.** Kot pravočasna se šteje prijava, ki je do izteka roka vložena v glavni pisarni Občine Idrija ali je zadnji dan roka oddana na pošti **priporočeno** na naslov Občina Idrija, Mestni trg 1, 5280 Idrija.

Na hrbtni strani ovojnice morata biti navedena naziv in naslov prijavitelja.

Za dodatne informacije v zvezi z javnim razpisom se zainteresirani obrnite na Sanjo Marijo Pellis, višjo svetovalko za gospodarstvo na Občini Idrija (tel. št. 053734532 ali e-naslov [sanja-marija.pellis@idrija.si](mailto:sanja-marija.pellis@idrija.si)).

**VIII.** **Obravnava vlog in obveščanje o izboru**

Župan imenuje tričlansko komisijo, ki bo v roku petih delovnih dni od izteka razpisnega roka odprla vloge po vrstnem redu prispetja. O odpiranju vlog bo komisija vodila zapisnik. Vloge, ki ne bodo prispele v predpisanem roku, in vloge, ki ne bodo oddane na predpisanih obrazcih razpisne dokumentacije, bodo s sklepom zavržene. Vlagatelje nepopolnih vlog bo pooblaščena oseba občinske uprave v roku petih delovnih dni od odpiranja vlog pisno pozvala, da jih dopolnijo v roku osmih dni od prejema obvestila. Vloge, ki jih vlagatelji v predpisanem roku ne bodo dopolnili, bodo zavržene. Pravočasno dopolnjene vloge bo komisija ocenila na podlagi meril, ki so sestavni del tega razpisa.

Upravičenci bodo po zaključku razpisa z odločbo pooblaščene osebe Občinske uprave Občine Idrija obveščeni o sofinanciranju programov in projektov. Z upravičenci bo sklenjena pogodba o sofinanciranju programov in projektov društev na področju turizma v letu 2026, s katero se uredijo vsa medsebojna razmerja.

Številka: 322-0002/2026-2

V Idriji, 2. 2. 2026

Župan

Tomaž Vencelj